# **Anexa 1 la Ghidul solicitantului**

**CATEGORII DE CHELTUIELI ELIGIBILE**

# Se corelează cu [Anexa V - Instrucțiuni financiare](#_Anexa_VI_la_Ghidul solicitantului) și [Anexa VI - Lista documentelor justificative](#_Anexa_VI_la)

**CHELTUIELI ELIGIBILE**

**Închirieri de spații și aparatură:** spații, instalații (de sonorizare, de traducere simultană, etc.), aparatură audio-video, calculatoare, echipamente periferice și alte bunuri necesare desfășurării acțiunilor.

**Onorarii, fond de premiere** (în limita a 50% din valoarea proiectului).

Se încadrează în categoria onorarii orice activitate prestată de o persoană fizică (artist, expert, lector, formator, etc.) angajată să desfășoare o activitate în cadrul proiectului. Tariful orar maximal pentru onorarii se stabilește în funcție de salariul mediu brut pe economie, anunțat de Institutul Național de Statistică pentru prima lună a anului în curs. Se exceptează de la calculul tarifului orar maximal, persoanele care prestează servicii artistice. Nu sunt eligibile onorariile plătite de către beneficiarul de finanțare persoană fizică către alte persoane fizice.

Fond de premiere: premii în bani și/sau în obiecte.

**Transport:** transport persoane, transport echipamente și materiale*.*

Reprezentanții beneficiarilor de finanțare nerambursabilă pot beneficia de decontarea cheltuielilor de transport efectuate în țară, conform H.G. nr. 714/2018 privind drepturile și obligațiile personalului autorităților și instituțiilor publice pe perioada delegării și detașării în altă localitate, precum și în cazul deplasării în interesul serviciului, cu modificările și completările ulterioare, în cazul în care acestea sunt necesare pentru ducerea la îndeplinire a obiectivelor proiectului finanțat de autoritatea finanțatoare, astfel:

a) la călătoria cu avionul, pe orice distanță, clasa economică sau cursă low-cost, în cazuri bine justificate, cu aprobarea prealabilă a autorității contractante;

b) la călătoria cu orice fel de tren, după tariful clasei a II-a, pe distanțe de până la 300 km, și după tariful clasei I, pe distanțe mai mari de 300 km;

c) la călătoria cu mijloace de transport auto și transport în comun;

d) la călătoria cu autoturismul aflat în proprietatea sau folosința beneficiarului de finanțare.

Transportul se va realiza pe cât posibil cu cele mai ieftine mijloace de transport, la clasa a doua. În cazul în care are loc deplasarea unui grup de persoane cu un microbuz sau autocar, la întocmirea bugetului se va avea în vedere prețul pieței, în lei/km.

**Cazare și masă:** cazarea și masa aferentă persoanelor implicate în derularea proiectului.

Pentru acțiunile derulate în țară, cheltuielile cu cazarea și masa participanților trebuie să corespundă baremelor impuse de H.G. nr. 714/2018 privind drepturile și obligațiile personalului autorităților și instituțiilor publice pe perioada delegării și detașării în altă localitate, precum și în cazul deplasării în interesul serviciului, cu modificările și completările ulterioare. Plafonul maxim al cheltuielilor pentru masa persoanelor implicate în proiect este de 20 de lei/zi/persoană iar pentru cazare, de 230 de lei/zi/persoană.

Pentru deplasările externe, cheltuielile cu cazarea și masa se vor încadra în baremele stabilite prin H.G. nr. 518/1995 privind unele drepturi și obligații ale personalului român trimis în străinătate pentru îndeplinirea unor misiuni cu caracter temporar, cu modificările și completările ulterioare.

**Consumabile:** hârtie, toner, cartușe imprimantă, markere, etc. Pentru proiectele sociale sunt eligibile și materialele sanitare și de incontinență și materialele de igienă personală.

**Echipamente:** echipamente informatice, de comunicații și audio-video, dacă acestea sunt necesare pentru realizarea activităților propuse (în limita a 30% din valoarea proiectului)*.*

**Servicii:** orice activitate prestată de o persoană juridică sau de o persoană fizică autorizată, necesară pentru implementarea proiectului.

La plata onorariilor pentru experți, lectori și formatori, în cadrul contractelor de prestări servicii, se va ține cont de tariful orar maximal stabilit în funcție de salariul mediu brut pe economie, anunțat de Institutul Național de Statistică pentru prima lună a anului în curs.

Se exceptează de la calculul tarifului orar maximal onorariile  din cadrul contractelor de prestări servicii artistice.

Totodată,plata onorariilor din cadrul contractelor de prestări servicii, cumulate cu cele din categoria de cheltuieli „onorarii, fond de premiere” nu va putea depăși limita de 50% din valoarea proiectului.

**Administrative:** apă, canal, electricitate, comunicații, gaze, costuri de încălzire. Se vor deconta cheltuieli administrative doar pentru proiectele din domeniul social, în limita a 25% din valoarea proiectului.

**Tipărituri:** pliante, broșuri, afișe, cărți, cataloage, albume, etc., în limita a 10% din valoarea proiectului,cu excepția cazului în care obiectul principal al proiectului îl reprezintă editarea de cărți sau albume, utilizând hârtie reciclată sau reciclabilă, acolo unde este posibil.

**Publicitate:** mesh, banner, roll-up, materiale personalizate, anunțuri publicitare, spoturi audio-video, etc..

**Cheltuieli de personal:** se vor deconta cheltuieli de personal doar pentru proiectele din domeniul social. Pentru proiectele din alte domenii se aplică doar pentru partea de contribuție proprie.

**Alte cheltuieli:** tot ceea ce nu se încadrează în categoriile mai sus menționate, dar care se justifică pentru activitățile proiectului.

Notă: În cazul achiziției de echipamente, în [Anexa B2 - Bugetul detaliat al proiectului](#_Anexa_B2_la_Ghidul solicitantului_1), coloana 7 - “Fundamentare cheltuieli”, se vor furniza informații cu privire la necesitatea înlocuirii/cumpărării de noi echipamente și se va prezenta modul de utilizare a acestora în cadrul activităților proiectului.

**CHELTUIELI NEELIGIBILE**

Achiziții de terenuri, clădiri și mijloace de transport;

Transport în regim de taxi;

Cartele de telefon;

Comisioane bancare, dobânzi, penalități de întârziere;

Onorariile plătite de către beneficiarul de finanțare persoană fizică către alte persoane fizice.